Custodele Coroanei Române, Majestatea Sa Margareta, a luat decizia de a repatria osemintele principelui regent Nicolae al României, ceremonia funerară urmând să aibă loc vineri, 29 martie, la Curtea de Argeş.
''Şeful Casei Majestăţii Sale Custodele Coroanei are onoarea de a anunţa decizia Majestăţii Sale Margareta de a repatria osemintele Principelui Regent Nicolae al României. Cel de-al doilea fiu al Regelui Ferdinand şi al Reginei Maria va odihni, alături de soţia sa, Ioana, în Noua Catedrală Arhiepiscopală şi Regală de la Curtea de Argeş'', se arată pe pagina de Facebook a Familiei Regale.
Familia Regală a mai transmis reînhumarea se face cu binecuvântarea Preafericitului Patriarh Daniel, care va oficia, împreună cu Înalt Preasfinția Sa Arhiepiscopul Calinic al Argeșului ceremonia de reînhumare vineri, 29 martie 2024, la ora 12.00.
Principele Regent Nicolae își va dormi somnul de veci lângă fratele său mai mare, Regele Carol al II-lea, în Pridvorul Noii Catedrale.
Alteţa Sa Regală Principele Nicolae al României s-a născut la Sinaia, la 5/18 august 1903, şi a fost botezat de către Ţarul Rusiei, Nicolae al II-lea, al cărui prenume îl purta. A fost Regent al României, între 1927 şi 1930. A murit la 9 iulie 1978, la Madrid și a fost înmormântat la Lausanne, în Elveţia, arată casamajestatiisale.ro.
Principele Nicolae, alintat Nicky, a copilărit la Sinaia şi la Bucureşti şi a devenit ofiţer al armatei române.
La 20 iulie 1927, a devenit Regent al României şi a exercitat direcţia Consiliului de Regenţă până la 8 iunie 1930, când fratele lui, Carol al II-lea, a fost proclamat Rege. După venirea pe Tron a fratelui său, Principele Nicolae a primit funcţii onorifice, precum acelea de inspector general al armatei şi de preşedinte al Consiliului Superior al Aeronauticii.